ये प्रश्न भी अनुत्तरित ही रखा तो कुछ दिन बाद उनका मैसेज आया, हद कर दी आपनें? मन में तो मैंने सोचा कि हद मैंने कर दी या आपने, लेकिन फिर उनकी व्यग्रता से अपने चित्त को अछूता ही रखते हुए इस बात का भी जवाब नहीं दिया. दो तीन दिन बाद फिर उनका मैसेज मिला. आप क्या समझेंगे कि संघर्ष क्या होता है. आप तो चांदी कि चम्मच मुंह में लिए पैदा हुए होंगे. ये बात थोड़ी दिल को लगी. हंसी भी आ रही थी. अपने गुजरे दिनों को भी याद कर रहा था. अपने स्कूल जीवन में ही मैंने काम करना शुरू कर दिया था. अपनी आर्थिक परिस्थितियों पर रौशनी डालने का मंच मैं इस लेख को नहीं मानता लेकिन जो थोड़ी जानकारी उस मित्र को दी वो जरूर यहां लिख रहा हूं. मैंने उसे बताया कि मैं 14 वर्ष की उम्र में एक कपड़े की दुकान पर झाड़ू पोछे का काम कर चुका हूं, नमकीन बनाने के कारखाने में काम किया, किराने की दुकानों पर भी बैठा हूं. एक मजदूर का बेटा होने के नाते dignity of labour का पाठ मुझे बहुत छोटी उम्र से पढ़ाया गया.